Bernát Gáspár mondja el, hogy apját egyszer meghívta Józsa Gyuri Tiszafüredre, ahova az idős Bernát „familiáris” ruhában ment el. Jóllehet Józsánál piszkosabb, rendetlenebb ember nemigen volt, mégis nyíltan kigúnyolta a szokatlan öltözetet, mire másnap ezt a rigmust kapta vissza:

Ócska ruhám foltját gúnyos hahotád kikeleplé,
Bodzafatőkéből bujt palotás uraság.
Engem ugyan foltos öltönyre szorít mai sorsom,
Ámde nevem s hírem foltjai nincsenek ott.

(Üstökös 1876. 52.)