Ez a részlet is Jókai saját tapasztalata alapján került a regény reformkori környezetébe. Kőrösi írja, hogy az ötvenes években a cenzúra a kinyomtatott könyvet kérte be a rendőrséghez, „az kihúzott belőle annyit, amennyit tetszett, a kivágott íveket az írónak kellett újra nyomatni, sőt ha az egész könyv elkoboztatott, még perbe is fogták. Az írók és kiadók így pénzöket és szabadságukat egyszerre kockáztatták, még a könyv megjelenése előtt. A folyóiratok és hirlapok is hasonló, még szigorúbb bánásmódban részesültek…” (I. m. 112.)