1793 istenáldotta esztendő volt – 1793-ban valóban igen jó termés volt. Jókai noteszbejegyzése szerint „1786-ban kétszer arattak egy esztendőben, December 20-án” (26. verso 192). Az is történeti tény, hogy a regényben említett következő esztendőben, 1794-ben viszont katasztrofális éhínség sújtotta az országot, úgyhogy még 1795-ben is nagymértékű állami segélyekkel igyekeztek enyhíteni a szörnyű nyomorúságot. (Vö. Benda Kálmán: Sándor Lipót főherceg nádor ügyviteli jegyzőkönyve. = A magyar jakobinusok iratai. 3. k. Bp. 1952. 64–224.)