Toldy (Schedel) Ferenc (1805–1875) – Bajzával és Vörösmartyval együtt a reformkorban megindult, felvirágzott, magyar nyelvű irodalom vezető egyénisége, irodalomtörténésze. A Budán született, német anyanyelvű fiatalember eredetileg orvosi tanulmányokat folytat, s 1833–43-ban a pesti egyetem orvosi karán ad elő. 1828-tól foglalkozik elmélyültebben irodalomtörténeti munkákkal, s több könyvben népszerűsíti (német és magyar nyelven) a régebbi és korabeli magyar irodalmat. Kezdeményezésére alakul meg 1836-ban a Kisfaludy Társaság. 1851-től esztétikát ad elő az egyetemen, majd ugyanott 1861-től a magyar nyelv és irodalom rendes tanára. 1871-ben országos ünnepséggel köszöntik irodalmi munkásságának 50 éves fordulóján, s ebből az alkalomból készült Jókai dedikációja is. (L. még Keletkezése, forrásai)